### NN 19/2026 (25.2.2026.), Odluka o naknadi za razvoj trgovačkog društva Vodoopskrba i odvodnja d.o.o. Zagreb

Vodoopskrba i odvodnja d.o.o.

217

Na temelju članka 52. Zakona o financiranju vodnog gospodarstva (»Narodne novine« broj 153/09, 90/11, 56/13, 154/14, 119/15, 120/16, 127/17, 66/19 i 36/24), članka 23. stavak 1. točka 4. Zakona o vodnim uslugama (»Narodne novine« broj 66/19) i članka 17. stavak 3. i članka 20. Društvenog ugovora trgovačkog društva VODOOPSKRBA I ODVODNJA d.o.o. od 3. ožujka 2025., Skupština društva na 7. sjednici održanoj 16. veljače 2026. godine, većinom glasova iz članka 24. stavak 2. Zakona o vodnim uslugama donijela je

ODLUKU

O NAKNADI ZA RAZVOJ

Članak 1.

Ovom Odlukom o naknadi za razvoj (u daljnjem tekstu: Odluka) određuje se obveza plaćanja naknade za razvoj na uslužnom području 11 – javnog isporučitelja vodnih usluga Vodoopskrba i odvodnja d.o.o., Zagreb, Ulica Frana Folnegovića 1 (u daljnjem tekstu: Javni isporučitelj) te se određuju:

– obveznici plaćanja naknade za razvoj

– osnovica plaćanja

– namjene kojima služi prihod od naknade za razvoj

– visina naknade

– način i rokovi plaćanja naknade te

– nadzor nad obračunom i naplatom naknade za razvoj.

Članak 2.

Na području pružanja vodnih usluga Javnog isporučitelja na uslužnom području 11 koje čini Grad Zagreb (izuzev naselja Veliko Polje), Grad Jastrebarsko, Grad Samobor, Grad Sveta Nedelja, Općina Stupnik, Općina Klinča Sela i Općina Žumberak, naplaćuje se naknada za razvoj.

Članak 3.

Obveznik naknade za razvoj je:

1. korisnik vodne usluge javne vodoopskrbe, koji je priključen na sustav javne vodoopskrbe, ali nije priključen na sustav javne odvodnje (kategorija korisnika: V)

2. korisnik vodnih usluga javne vodoopskrbe i javne odvodnje, bez pročišćavanja, koji je priključen na sustav javne vodoopskrbe i javne odvodnje (kategorija korisnika: VO)

3. korisnik vodne usluge javne vodoopskrbe i javne odvodnje, koji je priključen na sustav javne vodoopskrbe i javne odvodnje te čije se komunalne otpadne vode odvode na uređaj za pročišćavanje otpadnih voda (kategorija korisnika: VOP).

Članak 4.

Osnovica za obračun naknade za razvoj je metar kubni (m3) isporučene vode za ljudsku potrošnju iz sustava javne vodoopskrbe.

Članak 5.

Prihodi od naknade za razvoj koriste se za financiranje gradnje komunalnih vodnih građevina sukladno planu gradnje komunalnih vodnih građevina odnosno za financiranje otplate zajmova i kredita za gradnju komunalnih vodnih građevina sukladno financijskom planu Javnog isporučitelja vodnih usluga.

Plan gradnje komunalnih vodnih građevina za razdoblje 2026. – 2029. objavljen je na internetskoj stranici Javnog isporučitelja: https://www.vio.hr/dokumenti/planovi/plan-gradnje-komunalnih-vodnih-gradjevina-3164/3164.

Članak 6.

Naknada za razvoj na uslužnom području 11 uvodi se u dvije sastavnice.

Naknada za razvoj sastoji se od zajedničkog i posebnog dijela naknade za razvoj.

Zajednički dio naknade za razvoj plaćaju obveznici naknade za razvoj na uslužnom području, a prihodi od nje se koriste za dijelove sustava javne vodoopskrbe i/ili sustava javne odvodnje koji služe korisnicima vodnih usluga na uslužnom području ili njegovom pretežitom dijelu ili se koriste za dijelove sustava javne vodoopskrbe i/ili sustava javne odvodnje koji služe isključivo korisnicima vodnih usluga na području određene jedinice lokalne samouprave, ako se s njezina područja ne mogu osigurati dostatni prihodi za te namjene.

Prihod od zajedničkog dijela naknade za razvoj koristi se sukladno planu gradnje komunalnih vodnih građevina prema načelu prvenstva u potrebama i solidarnosti.

Posebni dio naknade za razvoj plaća se na području određene jedinice lokalne samouprave unutar uslužnog područja 11, a prihodi od nje koriste se za razvoj dijelova sustava javne vodoopskrbe i/ili sustava javne odvodnje koji služe isključivo korisnicima vodnih usluga na području te jedinice lokalne samouprave. Posebni dio nak­nade za razvoj određuje se prema kategoriji korisnika vodne usluge prema količini isporučene vodne usluge.

Članak 7.

|  |  |  |  |  |  |
| --- | --- | --- | --- | --- | --- |
| Područje | Kategorija  korisnika | Naknada za razvoj | | | |
| Zajednički dio | Posebni dio | | |
| Voda | Odvodnja | Pročišćavanje |
| GRAD ZAGREB | VOP – KUĆANSTVA | 0,01 | 0,11 | | |
| OPĆINA STUPNIK | VO – KUĆANSTVA | 0,01 | 0,11 | | |
| GRAD SAMOBOR | VO – KUĆANSTVA | 0,01 | 0,27 | | |
| GRAD SVETA NEDELJA | VOP – KUĆANSTVA | 0,01 | 0,11 | | |
| GRAD JASTREBARSKO | VOP – KUĆANSTVA | 0,01 | 0,27 | | |
| OPĆINA KLINČA SELA | VO – KUĆANSTVA | 0,01 | 0,00 | | |
| OPĆINA ŽUMBERAK | V – KUĆANSTVA | 0,01 | 0,00 | | |
| GRAD ZAGREB | VOP – POSLOVNI KORISNICI | 0,01 | 0,28 | | |
| OPĆINA STUPNIK | VOP – POSLOVNI KORISNICI | 0,01 | 0,28 | | |
| GRAD SAMOBOR | VO – POSLOVNI KORISNICI | 0,01 | 0,27 | | |
| GRAD SVETA NEDELJA | VOP – POSLOVNI KORISNICI | 0,01 | 0,28 | | |
| GRAD JASTREBARSKO | VOP – POSLOVNI KORISNICI | 0,01 | 0,54 | | |
| OPĆINA KLINČA SELA | VO – POSLOVNI KORISNICI | 0,01 | 0,00 | | |
| OPĆINA ŽUMBERAK | V – POSLOVNI KORISNICI | 0,01 | 0,00 | | |

Članak 8.

Naknada za razvoj obračunava se putem računa za vodne usluge i iskazuje se kao zasebna stavka na računu.

Račun za isporučenu vodnu uslugu iz stavka 1. ovog članka ispostavlja Javni isporučitelj.

Iznos naknade za razvoj, koju je obveznik plaćanja dužan platiti, predstavlja umnožak količine isporučene vodne usluge i iznosa naknade za razvoj određen člankom 7. ove Odluke.

Članak 9.

Javni isporučitelj je u obvezi prikupljena sredstva naknade za razvoj evidentirati u svojim poslovnim knjigama na posebnom kontu.

Članak 10.

Nadzor nad obračunom i naplatom naknade za razvoj provodi Služba ekonomskih poslova Javnog isporučitelja.

Članak 11.

Ova Odluka važi do 31. prosinca 2029. godine.

Članak 12.

Ova Odluka objavit će se u »Narodnim novinama« i mrežnim stranicama Javnog isporučitelja, a stupa na snagu prvoga dana u mjesecu, nakon mjeseca objave u »Narodnim novinama«.

Danom stupanja na snagu ove Odluke, prestaje važiti Odluka o naknadi za razvoj komunalnih vodnih građevina (»Narodne novine« broj 17/22).

Skupština društva
 koju zastupa
 predsjednik Skupštine
 Ivan Novaković, v. r.